ועדת הכספים, כנסת 17, פרוטוקול מספר 182, 2006-05-08 11:00

יעקב ליצמן: בוקר טוב, אני פותח את הישיבה.

יעקב ליצמן: הנושא הראשון הוא מיגון יישובי עוטף עזה ומוסדות החינוך שבהם – הצעה של חבר הכנסת אורון, מלפני שבועיים.

יעקב ליצמן: איפה אנחנו עומדים?

יעקב ליצמן: הבנתי שסיכמנו את הדברים.

יעקב ליצמן: אז מה עכשיו?

יעקב זימרת: משרד הביטחון ומשרד האוצר דיברו ביניהם.

יעקב זימרת: בשלב זה, כפי שאמרתי בישיבה הקודמת, המסגרת המאושרת והמסוכמת לנושא היא 158 מיליון ש"ח.

יעקב זימרת: אני חייב לציין שזה עדיין לא הוצג לשר הנכנס.

יעקב זימרת: אולי יתקבלו החלטות שונות.

יעקב זימרת: כרגע זה 158 מיליון ש"ח, כפי שדיווחתי בישיבה הקודמת.

יעקב ליצמן: רבותי, כבר עברנו את זה.

יעקב ליצמן: זה אלטע זאכן, את זה כבר עברנו.

משה שרוני: יש לי הצעה, ואפשר לפתור את הבעיה.

משה שרוני: ש"ס יוותרו, ובמקום 1.3 מיליארד יהיה 1.2 מיליארד.

יעקב ליצמן: הם אמרו שאתה תוותר על 700 המיליון שלך, של הלחם.

משה שרוני: אתן.

יעקב ליצמן: אז יש הסכמה של ש"ס, והגמלאים מוכנים לוותר על הלחם.

משה שרוני: על הלחם לא.

משה שרוני: על מחיר הלחם לא מוותרים.

יעקב ליצמן: שמעתי ברדיו שזו אמורה להיות הצעה לסדר היום בוועדת הכספים, אבל זה עדיין לא הגיע.

יעקב ליצמן: קודם נגמור את הקטע הזה.

יעקב ליצמן: אדוני, ההצעה שלנו הייתה חצי-חצי.

יעקב זימרת: בבדיקה עם משרד האוצר, גם משרד האוצר וגם משרד הביטחון לא חושבים שזה נכון כרגע.

יעקב ליצמן: קודם כול, תן לי לחזור על ההצעה.

יעקב ליצמן: אם צריך כסף, אתה נותן חצי?

יעקב ליצמן: האוצר יסכים לתת.

יעקב ליצמן: אתה מסכים, מר ברקאי?

יעקב ברקאי: אם משרד הביטחון יחליט שצריך את הסכום של 52 מיליון ש"ח הנוספים האלה, נהיה מוכנים להשתתף בתקצוב עד חצי מהסכום.

יעקב ליצמן: חצי המלכות יש לך.

יעקב זימרת: יש פה שני צדדים.

יעקב ליצמן: אין לי כוח לזה.

יעקב ליצמן: רבותי, חצי.

יעקב ליצמן: שבועיים עבודה, זה לא מתאים, על מיליארד ש"ח עובדים שבועיים.

יעקב זימרת: יש צד ההכרה בצורך ויש צד התקצוב.

יעקב זימרת: לגבי הכרה בצורך, נכון לעכשיו משרד הביטחון לא סבור,

יעקב ליצמן: האוצר אומר: אם צריך, אני נותן חצי.

יעקב ליצמן: האם אתה נותן חצי?

חיים אורון: הוא אמר משפט קשה יותר.

חיים אורון: משרד הביטחון לא סבור שזה בעדיפות עליונה.

יעקב זימרת: נכון להיום, וגם בבדיקת שבוצעה השבוע על ידי אלוף פיקוד העורף, כך משרד הביטחון סבור, להישאר כך בשלב זה.

זבולון אורלב: אני מוכרח לומר: זה סותר לחלוטין את הדברים שאמר נציג משרד הביטחון בוועדה לענייני ביקורת המדינה שהייתה כשבוע ימים לפני הבחירות, בעקבות דוח מבקר המדינה.

זבולון אורלב: אם אינני טועה, צה"ל הציג תוכנית של 210 מיליון.

יעקב ליצמן: רבותי, אני רוצה לשמוע רק דבר אחד.

יעקב ליצמן: ועדת הכספים לא דנה בשאלה אם צריך או לא.

יעקב ליצמן: קשה לי להיכנס לזה, קטונתי.

יעקב ליצמן: אני רוצה לשמוע דבר אחד: אמרו לנו – ויכול להיות שלא הבנתי מה שדיברו – לפני שבועיים, שאצלנו זה כמעט חודשיים; אבל כל לילה משא ומתן, זה כמו שנה.

יעקב ליצמן: אמרו לנו שכל הבעיה היא כסף, ובכסף ניסינו להתפשר.

יעקב ליצמן: אז מה קרה?

יעקב ליצמן: נציג האוצר סוף סוף אומר משהו, הוא גמגם, מלמל, אבל אמר את זה.

יעקב ליצמן: מה אתך?

יעקב זימרת: כפי שציינתי, בדקנו, ועמדת משרד הביטחון העדכנית היא להישאר ב-158 מיליון ש"ח.

יעקב זימרת: אם משרד הביטחון יבחן זאת שוב, ויכיר בצורך של 52 מיליון נוספים, משרד הביטחון ומשרד האוצר ימצאו את הדרך לתקצב את זה.

יעקב ליצמן: אדוני, אני לא רוצה לשמוע את זה.

יעקב ליצמן: חד-משמעי.

ראובן ריבלין: זה בניגוד להחלטת הוועדה.

חיים אורון: מר קופרשטיין אמר פה דברים אחרים, אבל זה בסדר גמור.

חיים אורון: אני מאוד שמח על ההודעה של משרד הביטחון.

חיים אורון: אבל בכל הכבוד לסגן אלוף זימרת, את זה אני רוצה לשמוע מהשר.

חיים אורון: בכל הכבוד.

חיים אורון: שיבוא שר הביטחון.

יעקב ליצמן: חיים, השר לא יבוא.

חיים אורון: תאמין לי, הוא יודע בדיוק איך לרדת בדרגה.

יעקב ליצמן: אתה לא תורם לי לדיון.

חיים אורון: סלח לי, גם אני בדיון.

חיים אורון: ליצמן, אני מבין בדיוק מה שקורה.

חיים אורון: משרד האוצר מחכה שמשרד הביטחון יגיד לו לא.

חיים אורון: משרד הביטחון רוצה להיכנס לכל הוויכוח על התקציב, הוא לא רוצה לתת עכשיו 26 מיליון ש"ח לפני הדיונים על התקציב.

חיים אורון: מי שמשלם את המחיר הם היישובים בסובב עזה.

חיים אורון: אנחנו לא צריכים להיות חלק מהמשחק הזה.

חיים אורון: שמשרד הביטחון יבוא היום ויגיד, על ידי השר, שמרכיבי הביטחון שאושרו על ידי פיקוד העורף ומרכיבי הביטחון שהומלצו על ידי אלוף הפיקוד – אני אומר את שני הדברים מידע אישי, אני מוכן שתגידו לי שהם לא נכונים – החליטו היום, לנוכח שמונת הקסאמים הבוקר בצפון הרצועה, שהם מיותרים או הם בעדיפות נמוכה.

חיים אורון: תבואו ותגידו את זה, וקחו על זה אחריות.

יעקב זימרת: אמרנו.

חיים אורון: לא הוא, בכל הכבוד.

חיים אורון: למה אני יודע?

חיים אורון: כי השר בחיים לא יגיד את זה.

יעקב ליצמן: אגב, מתי מקימים את הוועדה המשותפת?

ראובן ריבלין: יש המלצה של ועדת רובינשטיין.

ראובן ריבלין: ההמלצה צריכה לבוא לדיון בוועדת הכנסת, וועדת הכנסת צריכה להחליט על הקמת הוועדה.

ראובן ריבלין: המליאה צריכה לאשרה.

ראובן ריבלין: להערכתי הפרוצדורה הזאת לא תתקיים לגבי התקציב של 2006.

ראובן ריבלין: לכן היא תהיה רק בתקציב הבא.

חיים אורון: זה בסמכותך, ליצמן, זה לא לוועדה המשותפת.

חיים אורון: סעיף 16 הוא פה.

ראובן ריבלין: אני מבקש להוסיף על דברי חבר הכנסת אורון.

ראובן ריבלין: חבר הכנסת אורון מבקש להיות פורמליסט לגבי דרישת משרד הביטחון.

ראובן ריבלין: נדמה לי שאחרי יוזמתו של חבר הכנסת אורון הובאו בפנינו כל העובדות הנדרשות כדי להחליט ולהכריע.

ראובן ריבלין: העדויות שקיבלנו הן לא רק מאנשי היישובים מסביב, אלא מאנשי פיקוד העורף, שבאו וקבעו שבלי המינימום של 219 מיליון ש"ח הם לא יוכלו לקיים את זה.

ראובן ריבלין: החלטנו, יושב-ראש הוועדה קיבל עליו את זה, ומצא את הדרך איך לחלק בין המשרדים השונים את המטלה – שבלעדיה אין מיגון.

ראובן ריבלין: האמירה היום של נציג משרד הביטחון היא בניגוד להכרעת הוועדה, אשר נתקבלה על דעת כל המרכיבים שהוזמנו, ואילו רצו היו באים לישיבה.

ראובן ריבלין: אני חושב שאחרי שהאוצר אמר מה שאמר, צריך לחייב את משרד הביטחון.

יעקב ליצמן: איך?

ראובן ריבלין: שידע שהחלטנו, ואנחנו מזמינים אותו לראות איך הוא יסרב לנו.

ראובן ריבלין: כשיסרב לנו, אתן לך כמה עצות, שלמדתי מפי מורים ורבנים שלי, שהיו יושבי-ראש ועדה, הווים יושבי-ראש ועדה, ויהיו יושבי-ראש ועדה, לצערי הרב – לא בגללם אישית, אלא בגלל האפשרות שיהיו בקואליציה.

מנחם בן-ששון: מורים ורבנים, תרתי משמע.

ראובן ריבלין: שמשרד הביטחון יאמר שהוא לא מקיים את זה, מדברים פה בדיני נפשות.

יעקב ליצמן: למען הסדר, ביקשתי שתשמור לי כיסא על ידך.

ראובן ריבלין: אם תשב לידי, אהיה העוזר הפרלמנטרי שלך כל הכנסת.

יעקב ליצמן: אני מבקש שזה יירשם בפרוטוקול.

יעקב ליצמן: אולי זה מתחיל כבר ממחר, יש לי עוזר יקר.

חיים אורון: הוא יודע שהסיכון שהוא לוקח די קטן.

יעקב ליצמן: אני חוזר למשרד הביטחון.

יעקב ברקאי: משרד הביטחון לא אמר שצריך את זה.

יעקב ליצמן: שמעתי מה אומר נציג משרד הביטחון.

ראובן ריבלין: שיסרבו לנו, זה הכול.

יעקב ליצמן: בישיבה הקודמת ועדת הכספים כבר החליטה על חצי-חצי.

יעקב ליצמן: אז שכנענו את האוצר.

יעקב ליצמן: האם אדוני אומר שאף שהוא מקבל חצי, הוא לא רוצה?

יעקב ליצמן: האם זאת התשובה?

יעקב זימרת: כפי שציינתי, משרד הביטחון סבור שבשלב זה לא צריך לתקצב את הסכום של 52 מיליון ש"ח.

ראובן ריבלין: בניגוד לעדויות שבאו לכאן מטעם משרד הביטחון?

ראובן ריבלין: זה בניגוד.

ראובן ריבלין: הוא אמר שהוא לא יכול לסיים את הדברים באותו סדר עדיפויות בלי שייתנו לו לפחות 230 מיליון ש"ח.

זבולון אורלב: אני אומר שוב: היו על זה דיונים מקיפים בוועדה לענייני ביקורת המדינה.

זבולון אורלב: צה"ל ומשרד הביטחון אמרו במפורש: התוכנית האופטימלית שלנו היא בסכום של 210 מיליון ש"ח, ויש לנו טענה כלפי האוצר שהוא לא מתקצב אותנו.

זבולון אורלב: מוזר שאני יושב פה בוועדת הכספים, ומשרד הביטחון אומר שהוא לא בטוח שהוא צריך את ההשלמה.

זבולון אורלב: היית בישיבה?

עוזי קרן: זה בניגוד לעמדת מנכ"ל משרד הביטחון.

עוזי קרן: הוא דיבר על 210 מיליון ש"ח.

חיים אורון: אין מחלוקת על העובדות: משרד הביטחון שינה עמדתו תוך כדי אין-שרים.

חיים אורון: שיבוא השר החדש ויסביר למה העמדה השתנתה.

זבולון אורלב: הקסאמים יחכו לשר החדש?

חיים אורון: יש דרך להביא אותו מהר יותר?

משה שרוני: יש אפשרות שהוועדה תעכב את הכספים של משרד הביטחון, וניקח מהכסף הזה.

יעקב ליצמן: אין מה לעכב, אין תקציב.

יעקב ליצמן: אם הייתה אפשרות, הייתי עושה את זה מזמן.

משה שרוני: משרד הביטחון לא יכול לשחק עם הוועדה.

משה שרוני: פעם הוא אומר אל"ף ופעם בי"ת.

משה שרוני: או שהם עקיבים או שלא או שישלחו כמה אנשים עקיבים.

יעקב ליצמן: בתוך כמה ימים, לא הרבה זמן, תראה כמה הם יכולים לעשות את זה.

יעקב ליצמן: אבל גם לנו יש סנקציות, אל תרגיש לא נוח.

יעקב ליצמן: ההחלטה היא זאת: אנחנו נותנים לך יומיים לאשר זאת.

יעקב ליצמן: החלטת הוועדה היא חצי-חצי, שעושים את זה.

יעקב ליצמן: אם בתוך יומיים נראה שלא עושים את זה, אני מזמין את המנכ"ל לוועדה, או את השר, נראה לפי המצב.

יעקב ליצמן: תודה רבה.

יעקב ליצמן: בזה נגמר העניין.

חיים אורון: עוד בקשה: אני מציע שהבוקר יצא מכתב ישירות לשר.

יעקב ליצמן: זו החלטה של הוועדה.

יעקב ליצמן: אפשר להצביע, יש מישהו נגד ההחלטה הזאת?

חיים אורון: זה לא יגיע לשר, ובעוד יומיים יגידו שהוא נורא עסוק, בצדק.

חיים אורון: צריך לדאוג שהיום הוא ידע מזה, שייקח על זה אחריות.

יעקב ליצמן: אני יכול להגיד לך דבר אחד, אם אהיה יושב-ראש ועדת הכספים, בעזרת השם, אם זה לא יבוצע מהר מאוד, נטפל.

ראובן ריבלין: כבר אתה מפטר אותי מהתפקיד?

יעקב ליצמן: במקומכם הייתי מאוד זהיר.

יעקב ליצמן: אתם לא מכירים אותנו כל כך.

משה שרוני: אולי אנחנו ניקח את ועדת הכספים.

משה שרוני: הם רוצים את הרווחה.

יעקב ליצמן: אז באמת יהיה שמח כאן.

יעקב מרגי: אני חושב שהחלטת היושב-ראש די הוגנת.

יעקב מרגי: התחושה של מי שיושב באמצע היא שלא ייתכן שמשרד הביטוח רוצים לתת לו, והוא לא רוצה לקחת, ועוד יש לחץ של נציגי היישובים.

יעקב ברקאי: אף אחד לא רוצה לתת.

יעקב מרגי: אתה אף פעם לא רוצה לתת.

יעקב מרגי: אדוני היושב-ראש, אני חושב שצריך להביא לכאן את מנכ"ל משרד הביטחון.

יעקב מרגי: להיצמד להחלטת הוועדה, להזמין את המנכ"ל, למרות כל העיסוקים שלו, שייתן הסברים מה קורה פה.

יעקב מרגי: קשה להבין אין יש תוכנית שאושרה, והיא אופטימלית, וכרגע הצבא אומר משהו אחר.

יעקב מרגי: אבל גם קשה לי לכפות אותה עליהם.

יעקב ליצמן: ההחלטה כבר התקבלה.

זבולון אורלב: עוד רגע.

זבולון אורלב: אני קורא מדוח מבקר המדינה 2006, מחודש טבת תשס"ו, ינואר 2006.

זבולון אורלב: אני קורא מעמוד 11, סעיף 2.

זבולון אורלב: הנושא הוא "מיגון היישובים בגזרת עוטף עזה – החלטות ויישומן": "תוכנית המיגון שהוגדרה על ידי צה"ל כתוכנית הנותנת מענה מינימלי למציאות הקיימת ביישובים, כללה פריסה תקציבים בשני שלבים: 110 מיליון ש"ח בשנת 2005 ו-100 מיליון ש"ח בשנת 2006".

זבולון אורלב: יחד זה 210 מיליון ש"ח.

זבולון אורלב: מנחם בן ששון

חיים אורון: מחר מתחיל דיון על תקציב המדינה, ובתוכו יהיה תקציב הביטחון.

חיים אורון: אם נתלכד כולנו,

זבולון אורלב: מה יהיה עד אז?

יעקב ליצמן: זה יום-יומיים, אי-אפשר לדחות את הקץ.

יעקב ליצמן: אני חושב שזה סביר.

זאב אלקין: אני רוצה להסב את תשומת הלב לשני דברים.

זאב אלקין: נאמר על ידי כמה אנשים שזו תוכנית אופטימלית, אני מזכיר שהיא התוכנית המינימלית.

זבולון אורלב: נכון, הדגשתי זאת בקריאת הדוח.

זאב אלקין: זה מה שצה"ל אמר.

זאב אלקין: התוכנית האופטימלית כללה גם בתי ספר, ועלתה הרבה יותר.

זאב אלקין: שנית, שמענו כאן הסבר למה גני הילדים עדיין לא מוגנים.

זאב אלקין: אמרו שהיה עיכוב בלו"ז העברת הכספים כשהייתה החלטה.

זאב אלקין: בסופו של דבר, כשהכסף יגיע, יהיה עוד עיכוב בביצוע, וחס וחלילה זה יעלה בגורל האנשים.

זאב אלקין: היום אנחנו משלמים את המחיר, ואין סיבה שנמשיך לשלם.

אביגדור יצחקי: אתה יכול להביא את הסוס אל השוקת, אבל לא בטוח שאפשר להכריח אותו לשתות.

אביגדור יצחקי: אז ניתן להם כסף, והם לא יעשו אתו כלום.

יעקב ליצמן: הוויכוח הרגע היה משום שסוף סוף האוצר אמר שאם צריך חצי, הוא נותן חצי.

יעקב ליצמן: משרד הביטחון, עד לרגע זה לא מוכן לומר שהוא נותן חצי.

אביגדור יצחקי: אני אומר בצורה שאינה משתמעת לשתי פנים:

אביגדור יצחקי: החוכמה היא לגרום להם לבצע את הדברים.

אביגדור יצחקי: כרגע אין להם תכנון, לא להוציא מכרז, לא לעשות כלום.

אביגדור יצחקי: אם תיתן להם כסף, הם יעשו?

מנחם בן-ששון: מזה חששתי.

חיים אורון: נכנס לחדר אל"מ קופרשטיין.

חיים אורון: הוא אמר בוועדה, ואם אני טועה שיתקן אותי, שאם יוקצבו 52 מיליון ש"ח, יש יעדים מסומנים, יש כתובות ויש כושר ביצוע אם הכיתות יפונו עד ראשית שנה הבאה.

חיים אורון: אל"מ קופרשטיין, כאן נאמר על ידי משרד הביטחון, כשלא היית נוכח, שהכסף מיותר מבחינתו.

חיים אורון: אם נדאג להביא את הכסף, האם פיקוד העורף יודע מה לעשות אתו בקצב מידי?

יחיאל קופרשטיין: אני אומר שוב, ואמרתי את זה קודם, פעמיים: כדי להשלים את בניית גני הילדים לא צריך עוד כסף.

יחיאל קופרשטיין: אני חוזר על זה שוב.

יחיאל קופרשטיין: קצב הבנייה של גני הילדים תלוי בעיקר בקצב הפינוי שלהם.

יחיאל קופרשטיין: הוועדה קיבלה את המלצת ראש מועצת אשכול, שלא נמצא פה עכשיו.

יחיאל קופרשטיין: אני אומר לכם שבמועצות אחרות לא יודעים לעמוד בהתחייבות הזאת.

יחיאל קופרשטיין: הם לא יודעים לפנות את גני ילדים, כולם, עם תחילת החופש הגדול.

יחיאל קופרשטיין: אני חוזר על ההתחייבות מהפעם הקודמת: הגנים שיפונו בשבוע שלפני תחילת החופש הדגול, כלומר שבוע לפני 1 ביולי, יימסרו למועצות ב-1 בספטמבר.

יעקב ליצמן: הסכום של 210 ש"ח, תסביר את זה.

יחיאל קופרשטיין: זה סכום שכבר קיבלנו, זה בתוך הסכום של 158 מיליון ש"ח.

יעקב ליצמן: שאלתי איך מגיעים ל-210 מיליון ש"ח.

זבולון אורלב: ואם כולם יפנו?

יחיאל קופרשטיין: כולם יהיו גמורים, חוץ מהחדשים.

יעקב ליצמן: שאלתי איך מגיעים ל-210 מיליון ש"ח.

יחיאל קופרשטיין: זה היה המספר שבאנו אתו בתוכנית הראשונית, לפני יותר משנה וחצי, באוקטובר 2004.

זבולון אורלב: ב-16 במרס 2005.

זבולון אורלב: כך נאמר בדוח מבקר המדינה, בעמוד 25: "ב-16.3 אישר מנכ"ל משרד הביטחון את התוכנית למיגון יישובי עוטף עזה על מרכיביה, כפי שהציג פיקוד העורף ופד"מ בסך של 210 מיליון ש"ח".

זבולון אורלב: כך כתוב, שחור על גבי לבן, למה אתה מדבר על שנה וחצי?

יעקב ברקאי: אבל ללא מקור תקציבי.

יעקב ברקאי: אתה לא קורא את הסוף.

יעקב ליצמן: כולכם רוצים רק לדבר.

יעקב ליצמן: לא אמרת מאיפה 210 מיליון ש"ח.

יחיאל קופרשטיין: התבקשנו להגיש תוכנית למשרד הביטחון.

יחיאל קופרשטיין: עשינו תוכנית בתוך הצבא, עם פיקוד הדרום.

יחיאל קופרשטיין: התוכנית היא בהיקפים הרבה יותר גדולים.

יחיאל קופרשטיין: הגענו למנכ"ל, והוא אמר שהדרישה שלנו לא ריאלית, שנתכנס.

יחיאל קופרשטיין: הוא קבע את ההתכנסות: 210 מיליון ש"ח.

יחיאל קופרשטיין: לקחנו את התקרה של המנכ"ל, התכנסנו, ובנינו תוכנית.

יחיאל קופרשטיין: קיבלנו אותה בשיטת הסלמי, עד לפני חודש.

יחיאל קופרשטיין: המנה האחרונה הייתה לפני חודש.

יעקב ליצמן: אז קיבלתם 158 מיליון ש"ח מתוך 210 מיליון ש"ח.

יעקב ליצמן: אז צריך 210 מיליון ש"ח או לא?

יחיאל קופרשטיין: זאת התוכנית הראשונית, ודאי שצריך אותה.

יעקב ליצמן: יפה.

יעקב ליצמן: רבע שעה עד שאמרת שצריך.

יחיאל קופרשטיין: ודאי שצריך.

יחיאל קופרשטיין: אני רק אומר שוב: זה לא הסכום שנדרש לגני הילדים.

יחיאל קופרשטיין: תפרידו בין הנושאים.

חיים אורון: מה יעשו עם 52 מיליון ש"ח?

יחיאל קופרשטיין: התוכנית העקרונית ל-52 מיליון ש"ח כוללת יישובים במעגל השני.

יחיאל קופרשטיין: חילקנו את היישובים למעגלי איום, בהתאם לקרבה שלהם לגדר ובהתאם לאזור הפגיעות ההיסטורי.

יחיאל קופרשטיין: במעגל הראשון טיפלנו.

יחיאל קופרשטיין: המעגל השני כולל 16 יישובים.

יחיאל קופרשטיין: עלותו 38 מיליון ש"ח.

ראובן ריבלין: יש לי שאלה אחת.

ראובן ריבלין: אני לא רוצה לחקור אותך, אבל תגיד כן או לא: אתה יכול לבצע את המטלות של 210 מיליון ש"ח ב-158 מיליון ש"ח, כפי שאומר משרד הביטחון?

ראובן ריבלין: זאת השאלה.

ראובן ריבלין: נציג המשרד אמר זאת הרגע.

ראובן ריבלין: הוא אומר שהסתפקתם.

יחיאל קופרשטיין: אני לא יודע לעשות 210 מיליון ש"ח מתוך 158 מיליון ש"ח.

יחיאל קופרשטיין: ודאי שלא.

יחיאל קופרשטיין: אני נראה קוסם אבל אני לא.

יחיאל קופרשטיין: אשלים את ההסבר לגבי הסכום של 52 מיליון ש"ח: אבטחת יישובי מעגל שני:

יחיאל קופרשטיין: דרכי ביטחון 16 מיליון ש"ח, תאורה 8 מיליון ש"ח.

חיים אורון: שיבינו האנשים: מעגל שני זה לא פתח-תקווה, תגיד את שמות היישובים.

חיים אורון: אלו קיבוצים שהם 1.5 ק"מ מהגדר.

יחיאל קופרשטיין: אקריא לכם את היישובים.

יחיאל קופרשטיין: יישובי המעגל הראשון הם נתיב העשרה, זיקים, כרם שלום, נחל עוז.

יחיאל קופרשטיין: זיקים נמצא בעבודה, משום שהתקציב שלו החל להגיע.

יחיאל קופרשטיין: בזה מסתיים המעגל הראשון.

יחיאל קופרשטיין: המעגל השני: כיסופים, עין השלושה, נירים, ניר עוז.

יחיאל קופרשטיין: בתוכם מתועדפים על ידי פיקוד הדרום: חולית, יבול, יתד, דקל, אבשלום ותלמי יוסף, ארז, נירעם, מפלסים וכפר עזה – אלו היישובים במעגל השני.

זבולון אורלב: כולם בטווח של 1-2 ק"מ.

זבולון אורלב: יש קיבוצים בתוך 7 ק"מ שעדיין לא פה.

יעקב ליצמן: אני חייב להפסיק את זה.

יעקב ליצמן: אני לא אוהב את סוג הדיון כאן.

יעקב ליצמן: רבותי, ועדת הכספים לא עומדת לדון בשאלה אם צריך או לא צריך.

יעקב ליצמן: שמעתי שאם יש כסף יכולים לעשות כל מיני דברים, ולכן ועדת הכספים מחליטה רק דבר אחד.

יעקב ליצמן: ראשית, איננו אחראים לשום דבר שקורה שם.

יעקב ליצמן: שנית, בכל הכבוד לאוצר שנותן חצי, לא יעזור למשרד הביטחון, הוא ייתן את החצי השני.

יעקב ליצמן: שלישית, אם אני לא שומע תשובה מספקת בתוך יומיים, אדאג להזמין את המנכ"ל, שיפתור לי את כל הבעיות.

יעקב ליצמן: כן, צריך, לא צריך, יש כסף, אין כסף – אני פשוט משתגע ממה שקורה כאן.

יעקב ליצמן: בכל חמש דקות יש משהו אחר.

יעקב ליצמן: יום אחד אומרים שכן צריך, יום אחר שלא צריך, ואחר כך אומרים שאולי כן צריך.

יעקב ליצמן: בכל הכבוד, אני לא מבין בביטחון.

יעקב ליצמן: אולי עמיר פרץ מבין, אני לא.

יעקב ליצמן: אני לא אומר את זה בלעג, חלילה.

יעקב ליצמן: הוא שר הביטחון כרגע.

יעקב ליצמן: לפני שבועיים אמרו לנו שחסר כסף, ואם יהיה כסף, הכול יהיה טוב.

יעקב ליצמן: זאת ההחלטה, ולכן אני מבקש לסיים את הדיון בזה.

יעקב ליצמן: ביום רביעי אני מבקש תשובה משני הצדדים – בעצם למשרד האוצר אין מה לענות.

יעקב ליצמן: אני מבקש שמשרד הביטחון ייתן תשובה.

יעקב ליצמן: אם כן, כן.

יעקב ליצמן: אם לא, אדאג להזמין את מנכ"ל משרד הביטחון.

יעקב ליצמן: בזה סיימנו את הדיון הזה.

יעקב ליצמן: אני רק רוצה לומר: אביגדור יצחקי מבקש לדחות את הדיון בנושא הבא, ואני דוחה את הדיון בנוגע לקריטריונים של התמ"ת.

יעקב ליצמן: אני דוחה את הדיון.

יעקב ליצמן: אבל נציג האוצר מבקש להשיב.

יעקב ברקאי: רציתי לציין, בקשר לכל מה שקרה כאן, שבנושא הזה פיקוד העורף אינו הגורם המחליט אלא הגורם הממליץ.

יעקב ברקאי: מי שצריך להחליט על הקצאת הכסף הוא משרד הביטחון.

יעקב ברקאי: כל עוד משרד הביטחון לא מחליט שצריך להגדיל את הסכום מ-158 מיליון ש"ח ל-210 מיליון ש"ח, המספר הזה אינו רלוונטי.

זבולון אורלב: הוא החליט.

זבולון אורלב: יש פרוטוקול מ-16 במרס.

יעקב ברקאי: זה לא מספר שהוחלט עליו.

חיים אורון: הבעיה היא לא האוצר.

יעקב ליצמן: אם כך, עד לרגע זה אמרתי שאני רוצה תשובה רק ממשרד הביטחון, עכשיו אני רוצה תשובה גם ממשרד האוצר, תוך יומיים.

יעקב ליצמן: נראה מה המצב.

יעקב ליצמן: מחר, אם התקציב יעבור, יהיה כאן שר האוצר.

יעקב ליצמן: עד הערב יוחלט מי ינהל את הישיבה, זה תלוי במשא ומתן.

ניסן סלומינסקי: לפי הסידור, מצביעים על התקציב ביום רביעי.

ניסן סלומינסקי: שר האוצר לא יבוא.

חיים אורון: לא ועדת הכנסת קיבלה החלטה, שגם בעבר קיבלו אותה, שהדיון מתחיל ואז מאפשרים לוועדת הכספים להתחיל לדון.

יעקב ליצמן: אז שר האוצר יהיה כאן מחר, ב-10:00.

יעקב ליצמן: ביקשתי לפרסם מחר על דבר הוועדה הציבורית בנושא רעיית ראש הממשלה – זכויות וחובות, גם על זה נקים מחר ועדה ציבורית.

יעקב ליצמן: ברגע זה הישיבה נעולה.